## Odluka o davanju suglasnosti za zaduženje u inozemstvu Hrvatske banke za obnovu i razvitak za tehnološku obnovu brodogradilišta

### NN 80/1999 (30.7.1999.), Odluka o davanju suglasnosti za zaduženje u inozemstvu Hrvatske banke za obnovu i razvitak za tehnološku obnovu brodogradilišta

# MINISTARSTVO FINANCIJA

Na temelju Odluke Vlade Republike Hrvatske, klasa: 310-14/94-01/03,
urbroj: 5030105-99-8 od 24. lipnja 1999. godine te u sklopu ovlaštenja
iz odredbe čl. 7. st. 2. Zakona o kreditnim poslovima s
inozemstvom (»Narodne novine«, br. 43 od 31. svibnja
1996.), Ministarstvo financija Republike Hrvatske donijelo je
u ime Vlade Republike Hrvatske, na osnovi odredbe čl. 7.
st. 1. Zakona o kreditnim odnosima s inozemstvom, u svezi s odredbama
čl. 44. i čl. 45. Zakona o izvršavanju Državnog
proračuna Republike Hrvatske za 1999. godinu (»Narodne
novine«, br. 167/98 i 70/99), 19. srpnja 1999. godine sljedeću

## ODLUKU

### O DAVANJU SUGLASNOSTI ZA ZADUŽENJE U INOZEMSTVU HRVATSKE BANKE ZA OBNOVU I RAZVITAK ZA TEHNOLOŠKU OBNOVU BRODOGRADILIŠTA

I.

U skladu s Odlukom Vlade Republike Hrvatske od 25. lipnja 1999.
godine prihvaćeno je zaduženje Hrvatske banke za obnovu
i razvitak kod:

Kreditanstalt für Wiederaufbau, Frankfurt am Main, u iznosu
do 100.000.000,00 DEM uz rok od 7 (sedam) godina, uz promjenjivu
kamatnu stopu za svaki iskorišteni iznos po godišnjoj
stopi koja je jednaka stopi EURIBOR koja se odnosi na svako kamatno
razdoblje koje je specificirano u odnosu na svaki dio kredita
uvećana za maržu od 1% godišnje s opcijom konvertiranja
na fiksnu kamatnu stopu

i

Banco Ambrosiano Veneto, Milan, u iznosu 8.450.000,00 EUR uz rok
od 7 (sedam) godina za financiranje 85% ukupnog iznosa putem kredita
kupcu i uz rok od 2 godine za financiranje 15% iznosa putem vezanog
zajma, uz promjenjivu kamatnu stopu koja je jednaka stopi EURIBOR
koja se odnosi na svako kamatno razdoblje kako je specificirano
u odnosu na svaki dio kredita uvećana za maržu od 0,65%
godišnje (kredit kupcu) za iznos 7.182.500,00 EUR i uvećana
za maržu od 2,50% godišnje (vezani zajam) za iznos 1.267.500,00
EUR,

za namjenu financiranja tehnološke obnove pet hrvatskih brodogradilišta:
Uljanik d.d. Pula, 3. maj d.d. Rijeka, Kraljevica d.d. Kraljevica,
Brodotrogir d.d. Trogir, Brodosplit d.d. Split, (u daljnjem tekstu:
pet hrvatskih brodogradilišta) zastupana po Hrvatskoj brodogradnji
Jadranbrodu d.d. Zagreb.

II.

Sukladno Odluci Vlade Republike Hrvatske daje se suglasnost Hrvatskoj
banci za obnovu i razvitak za potpisivanje ugovora o kreditu iz
točke I. ove Odluke.

Ministarstvo financija je ovlašteno za izdavanje, a ministar
ili zamjenik ministra financija za potpisivanje državnog
jamstva za kredit iz točke I. ove Odluke.

III.

Ovlašćuje se Hrvatska banka za obnovu i razvitak da
kredite za namjenu financiranja tehnološke obnove pet hrvatskih
brodogradilišta iz točke I. ove Odluke replasira izravno
brodogradilištima sukladno verificiranim programima njihovog
restrukturiranja i modernizacije ili putem zastupnika Hrvatske
brodogradnje - Jadranbrod d.d., Zagreb.

Zadužuju se Hrvatska banka za obnovu i razvitak i Hrvatska
brodogradnja Jadranbrod d.d. Zagreb da, kod ugovaranja financiranja
tehnološke obnove navedenih brodogradilišta (odnosno
njihovih pravnih sljedbenika) kao krajnjih korisnika i dužnika
po replasiranim kreditima, svoje troškove, naknade i osiguranja
svedu na minimalno potrebne.

Zadužuje se Hrvatska brodogradnja - Jadranbrod d.d. Zagreb
za nadzor provedbe nabave opreme za tehnološku obnovu pet
hrvatskih brodogradilišta i za nadzor namjenskog utroška
sredstava u skladu sa zakonskim propisima (Zakon o nabavi roba
i usluga, »Narodne novine«, br. 142/97).

IV.

Zadužuje se Ministarstvo gospodarstva da prati provedbu programa
tehnološke obnove i o rezultatima izvješćuje Vladu
Republike Hrvatske.

Osiguranje otplate kredita od strane pet hrvatskih brodogradilišta
- krajnjih korisnika kredita - utvrdit će Hrvatska banka
za obnovu i razvitak i Ministarstvo gospodarstva posebnim ugovorom.

V.

Odredbe točaka I. i II. ove Odluke stupaju na snagu i djeluju
nakon zaključenja dokumenata, odnosno ispunjenja uvjeta
predviđenih točkama III. i IV. ove Odluke.

VI.

Ova Odluka stupa na snagu osmoga dana nakon dana objave.

Klasa: 310-14/98-01/20
Urbroj: 513-14/99-9
Zagreb, 20. srpnja 1999.

Ministar financija
**mr. Borislav Škegro,** v. r.

Odluka, NN 80/1999-1438